बिहार के बाद बंगाल के तीन अस्पतालों में 100 से अधिक डॉक्टर कोरोना पॉज़िटिव
देश में कोरोना का कहर जारी है। बिहार की राजधानी पटना स्थित एनएमसीएच में डॉक्टर और स्वास्थ्यकर्मियों के बड़ी संख्या में कोरोना पॉजिटिव पाए जाने के बाद अब कोलकाता के तीन अस्पतालों में एक दिन में 100 से अधिक डॉक्टर कोरोना पॉजिटिव पाए गए हैं।
पीटीआई-भाषा से एक स्वास्थ्य अधिकारी ने बात करते हुए कहा कि कलकत्ता नेशनल मेडिकल कॉलेज एवं अस्पताल के कम से कम 70 डॉक्टर, कालीघाट के चितरंजन सेवा सदन और शिशु सदन अस्पताल के 24 डॉक्टर और रीजनल इंस्टीट्यूट ऑफ ऑप्थैल्मोलॉजी के 12 डॉक्टर संक्रमित पाए गए हैं। उन्होंने कहा कि "चिकित्सकों को संस्थागत पृथकवास में जाने के लिए कहा गया है।"
अधिकारी ने कहा कि इन डॉक्टरों के संपर्क में आए लोगों का पता लगाया जा रहा है और तीनों अस्पतालों में सभी की मेडिकल जांच की प्रक्रिया शुरू कर दी गई है।
पश्चिम बंगाल में सोमवार को कोविड-19 के 6,078 नए मामले सामने आए थे। वहीं राज्य में संक्रमितों की कुल संख्या बढ़कर 16,55,228 हो गई है। स्वास्थ्य विभाग के बुलेटिन के अनुसार इस बीमारी से राज्य में 3 जनवरी तक 19,794 लोगों की मौत हो चुकी है।
प्रदेश में रविवार को कोविड-19 के 6,153 नए मामले सामने आए थे, जबकि कोलकाता में संक्रमण के 3,194 नये मामले सामने आए थे।
कोरोना बढ़ते मामले और ओमिक्रॉन के खतरे को देखते हुए पश्चिम बंगाल सरकार ने प्रदेश में सोमवार से आंशिक लॉकडाउन लगा दिया है। सरकार ने बार और रेस्टोरेंट 50 प्रतिशत क्षमता से खोलने की घोषणा की है। शॉपिंग मॉल में भी इसी तरह की पाबंदियां रहेगी। ये सभी संस्थान रात 10 तक बंद कर दिए जाएंगे। इस आंशिक लॉकडाउन के तहत रात 10 बजे से सुबह 5 बजे तक सार्वजनिक गतिविधियों, भीड़भाड़ और वाहनों पर पाबंदी रहेगी। नए नियम के तहत आपात सेवा तथा आवश्यक सेवाओं को अनुमति रहेगी। चिड़ियाघर तथा पर्यटक स्थलों को पूर्णतः बंद कर दिया गया है। वहीं जिम, स्पा, सैलून तथा स्विमिंग पूल को आज से बंद कर दिया गया है।
पश्चिम बंगाल मुख्य सचिव ने कहा है कि सभी बाजारों को सैनेटाइज किया जाना चाहिए। उन्होंने मार्केट कमेटी से आग्रह किया है कि वे सैनेटाइजेशन को सुनिश्चित करें।
सरकार ने लोगों से कहा है कि कोविड नियमों को पालन करें और मास्क पहनें तथा दूरी बनाए रखें।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva